Brendan Perry

**Brendan Michael Perry** (gimė 1959 m. birželio 30 d. Vaitčepelyje, Londone, Jungtinėje Karalystėje) – dainininkas ir multiinstrumentalistas, geriau žinomas kaip dueto Dead Can Dance, kurį jis sudarė kartu Lisa Gerrard, narys.

## Ankstyvieji gyvenimo metai

Brendan Perry gimė Vaitčepelyje, Londone 1959 m. birželio 30 d. anglų-airių šeimoje, augo ir lankė mokyklą Londono Ist Ende, kol jo šeima emigravo į Oklandą Naujojoje Zelandijoje. Neturėdamas muzikinio išsilavinimo, Perry pradėjo groti gitara Ponsonbio katalikiškoje mokykloje, kurią jis lankė. Nesugebėjęs tapti pradinės mokyklos mokytoju ir patekti į valstybės tarnybą, Perry dirbo įvairius darbus, kol 1977 m. prisijungė prie grupės The Scavengers. Pradžioje jis grojo boso gitara, vėliau, kai grupę paliko jos pirmasis vokalistas, tapo pagrindiniu grupės dainininku. Grupė sukūrė šiek tiek originalių dainų, taip pat pergrojinėjo grupių The Stooges, New York Dolls ir 7-tojo dešimtmečio pabaigos psichodelinio roko muziką. Po dvejų metų, nesugebėjusi pasirašyti įrašų kontrakto ir organizuoti koncertinio turo, grupė persikėlė į Melburną Australijoje ir 1979 m. pasivadino The Marching Girls. 1980 m. Perry pasitraukė iš The Marching Girls norėdamas siekti solo karjeros, eksperimentavo su magnetinių juostų kilpomis, sintezatoriais ir alternatyviomis ritmo formomis. 1981 m. Perry kartu su Simon Monroe, Paul Erikson ir Lisa Gerrard įkūrė grupę Dead Can Dance. Bet Simon Monroe ir Paul Erikson greitai pasitraukė, kai grupė persikėlė į Londoną.

## Karjera

### The Scavengers ir The Marching Girls
Nors šiuo metu Perry geriau žinomas pagal savo introspekcinio pobūdžio darbus su Dead Can Dance, jo pirmųjų muzikinių bandymų stilius buvo visiškai kitoks. 1977 m. Perry buvo Naujosios Zelandijos pankroko grupės The Scavengers lyderis, pasivadinęs Ronnie Recent pseudonimu. Pradžioje grojęs boso gitara, Perry 1978 m., pasikeitus grupės sudėčiai, tapo jos pagrindiniu dainininku. 1979 m. grupė persikėlė į Melburną ir pasivadino The Marching Girls. Perry pasitraukė iš šios grupės 1980 m. Perry darbai su šiomis dviem grupėmis išleisti rinktiniame albume *[[AK79]]*, taip pat yra išleistas The Scavengers singlų rinkinys. Ši grupė Naujojoje Zelandijoje laikoma The Buzzcocks atitikmeniu, o daina *„Mysterex“*, kurios vienas iš autorių yra Perry – vienu iš geriausių ir išskirtiniausių pankroko singlų. The Marching Girls taip pat pateko į Naujosios Zelandijos singlų sąrašus 1980 m. su daina *„True Love“*.

### Dead Can Dance
Grupė Dead Can Dance buvo įkurta 1981 m. Melburne ir pradžioje buvo kvartetas, kurį sudarė Perry, būgnininkas Simon Monroe, boso gitaristas Paul Erikson ir vėliausiai prie grupės prisijungusi Lisa Gerrard. 1982 m. Dead Can Dance persikėlė į Londoną, o Simon Monroe liko Australijoje. Pirmuosiuose grupės pasirodymuose, koncertuose ir įrašuose Londone būgnais grojo Peter Ulrich. Paul Erikson taip pat greitai paliko grupę ir išskrido atgal į Australiją. Tapusi duetu, grupė įrašė aštuonis albumus įrašų kompanijoje 4AD Records, pradėjusi nuo pačios grupės pavadinimu pavadinto albumo Dead Can Dance, išleisto 1984 m. vasario mėn.

### Solo karjera
1999 m. Brendan Perry įrašų kompanijoje 4AD Records išleido savo solinį albumą *[[Eye of the Hunter]]*. Šiame albume įrašytos paties Perry sukurtos dainos, taip pat perdainuota Tim Buckley daina *„I Must Have Been Blind“*. Vėliau Perry perdainavo dar tris Tim Buckley dainas: *„Happy Time“*, *„Chase the Blues Away“* ir *„Dream Letter“*.

Apie 2001 m. Perry sukūrė muziką 10-mm filmui *Mushin*, kurį nufilmavo Graham Wood, sukūręs albumų rinkinio Dead Can Dance (1981-1998) ir albumo Wake viršelius.

2000–2005 m. Brendan Perry kartu su savo broliu Robertu rengė kūrybines stovyklas nenaudojamoje Quivvy bažnyčioje Airijoje, pertvarkytoje į įrašų studiją, kurių metu mokė groti tradiciniais rankomis mušamais afrokubiečių ir Vakarų Afrikos mušamaisiais instrumentais. Perry taip pat įkūrė grupę Quivvy Samba Band, kuri egzistavo iki 2005 m., kai jis turėjo išvykti į koncertinį turą su Dead Can Dance.

2008 m. rugsėjo mėn. Brendan Perry pranešė apie savo pasitraukimą iš įrašų kompanijos 4AD Records ir apie naują albumą Ark, planuotą išleisti 2009 m. pradžioje. Komentaruose savo Myspace bloge Perry pažymėjo, kad naujasis albumas labai skirsis nuo *[[Eye of the Hunter]]*, visų pirma, tuo, kad jį įrašant naudotos ritmo mašinos ir elektrinės gitaros, ten pat buvo įdėta ir dainos „*Utopia*“ iš šio albumo demonstracinė versija. Dalį albumo dainų Brendan Perry pristatė 2010 m. pradžioje surengto koncertinio turo metu (vienas iš šio turo koncertų 2010 m. balandžio 3 d. vyko Vilniuje). Albumas galiausiai buvo išleistas 2010 m. birželio 7 d.

## Diskografija

### Albumai
* *The Scavengers: The scavengers* (1978, pirmasis Perry pankroko grupės albumas)
* *[[AK79]]* (1980, The Scavengers ir The Marching Girls dainų rinkinys)
* *[[Eye of the Hunter]]* (1999)
* *[[Ark (albumas)|Ark]]* (2010)

### Indėlis
* Opera Multi Steel: albumas *Stella obscura*, daina *„Du chant des elfes“*
* *The 13 Year Itch* – 4AD Records išleistas rinktinis albumas, daina *„Happy time“* (1993)
* Elijah Mantle: albumas *Angels of Perversity*, dainos *„Paradis IAC“* ir *„Quem di dilicunt – Part Two“*(1993)
* Hector Zazou: albumas *Sahara Blue*, dainos *„Youth“*ir *„Black Stream“* (kartu su Lisa Gerard) (1994)
* Hector Zazou: albumas *Songs From the Cold Seas*, dainos *„Annuka suaren neito“* ir *„Adventures in the Scandinavian skin trade“*(1994)
* *Rare on Air* – KCRW išleistas rinktinis albumas, daina *„The Captive Heart“* (1994)
* CoEx: albumas *Synaesthesia*, daina *„Chant of Amergin“* (1995)
* Hector Zazou ir Harold Budd: albumas *Glyph*, daina *„Around the corner from everywhere“* (1995)
* Hector Zazou: albumas *Lights in the dark*, dainos *„Gol na dtrí Muire“*, *„In ainm an athar le bua“* ir *„Caoine Mhuire“*
* Barbara Gogan ir Hector Zazou: albumas *Made on Earth*, daina *„True love“* (1997)
* *„Sunset Heights“* (Perry sukurtas filmo garso takelis) (1997)
* *Greenwood Voice of the Celtic Myth* – rinktinis albumas, daina *„Balor’s Song“* (1997)
* Peter Ulrich: albumas *Pathways and Dawns* (programavimas ir sekvenavimas, gitaros, ryla ir alavinės švilpynės)
* *Sing a Song for You* – Tim Buckley atminimo albumas, daina *„Dream Letter“* (2000)
* Zoar: albumas *Clouds Without Water*, dainos *„Winter Wind“* ir *„Wakeworld“* (2003)
* Piano Magic: albumas *Ovations*, dainos *„The Nightmare Goes On“* ir *„You Never Loved This City“* (2009)

## Išnašos

## Nuorodos
* Oficialus naujojo albumo ''Ark'' (2010) tinklalapis 
* Oficialus Brendan Perry tinklalapis
* DEAD-CAN-DANCE.COM (itališkas Dead Can Dance tinklalapis)
* Muzic net puslapis apie The Scavengers
* Dead Can Dance biblioteka
* diskografija 
* interviu su Brendan Perry 2001 m. 
* interviu su Brendan Perry „Mes galvojame apie „Dead Can Dance“ atgaivinimą“ 2010 m. (lietuviškai)
*